Smernica č. 4/2013
upravujúca záväzné postupy pri uplatnení zákona č. 25/2006 Z. z.
o verejnom obstarávaní a o zmene a doplnení niektorých zákonov v znení neskorších zmien v rezorte MŠVVaŠ SR

Gestorský útvar: odbor pre verejné obstarávanie tel.: 02/59374384		Číslo: 2013-8274/21923:1-25

Minister školstva, vedy výskumu a športu Slovenskej republiky vydáva túto smernicu:
Čl. 1	
Úvodné ustanovenia
(1)	Minister školstva, vedy, výskumu a športu Slovenskej republiky (ďalej len „minister“) vydáva túto smernicu s cieľom zohľadniť a zabezpečiť ako zmeny zákona č. 25/2006 Z. z. o verejnom obstarávaní a o zmene a doplnení niektorých zákonov v znení neskorších zmien (ďalej len "zákon"), tak aj hospodárne a efektívne vynakladanie verejných prostriedkov v podmienkach Ministerstva školstva, vedy, výskumu a športu (ďalej len „ministerstvo“), ale aj v priamo riadených organizáciách rezortu školstva, vedy, výskumu a športu SR (ďalej len „rezort školstva“).
(2)	Účelom smernice je stanoviť záväzný postup ako pre útvary ministerstva - kanceláriu ministra, sekretariát štátneho tajomníka, sekretariát vedúceho služobného úradu, sekcie, samostatné odbory, samostatné oddelenia, samostatné strediská a pod. (ďalej len „povinní obstarávatelia“), pre priamo riadené organizácie rezortu školstva – rozpočtové a príspevkové organizácie zriadené ministerstvom (ďalej len „PRO“) pri zabezpečovaní dodania tovarov, poskytnutia služieb alebo uskutočnenia stavebných prác (ďalej len „zákaziek“) hradených z bežných prostriedkov  alebo kapitálových prostriedkov, prípadne európskych fondov, a to postupmi stanovenými zákonom.
Čl. 2	
Všeobecné ustanovenia pre priamo riadené organizácie rezortu školstva
(1)	Verejným obstarávateľom pre potreby tejto smernice je každá PRO, ktorá postupy verejného obstarávania a súvisiace činnosti zabezpečuje spravidla prostredníctvom odborne spôsobilej osoby na verejné obstarávanie z radov vlastných zamestnancov, resp. v odôvodnených prípadoch prostredníctvom externej odborne spôsobilej osoby na verejné obstarávanie na základe dohody alebo mandátnej zmluvy a pod. V prípade obstarávania tovarov, služieb a stavebných prác zabezpečovaných prostredníctvom odboru pre verejné obstarávanie MŠVVaŠ SR, postupuje PRO podľa odseku 2.
(2)	Správnosť procesu verejného obstarania zákaziek v podmienkach PRO zabezpečujú vecne príslušní vedúci zamestnanci PRO na základe plánu verejného obstarávania zákaziek na príslušný rok a pridelených finančných prostriedkov alebo na základe mimoriadnych potrieb PRO. Zodpovedajú za prípravu a vyhlásenie verejného obstarávania, za použité postupy, ako aj za celý priebeh a ukončenie verejného obstarávania. V rámci zefektívnenia procesov verejných obstarávaní sú povinní raz štvrťročne aktualizovať plán verejných obstarávaní a zaslať ho na odsúhlasenie na odbor pre verejné obstarávanie 
(3)	Vecne príslušný vedúci zamestnanec PRO, v súčinnosti s  odborne spôsobilou osobou na verejné obstarávanie, presadzuje pri obstarávaní zákaziek dodržiavanie ustanovení zákona, dodržiavanie zásad hospodárnosti a efektívnosti pri vynakladaní finančných prostriedkov, dodržiavanie transparentnosti, nediskriminácie záujemcov alebo uchádzačov, presadzuje objektívnosť, zodpovednosť a čestnú hospodársku súťaž ako základné princípy verejného obstarávania.
(4)	Riaditeľ PRO uplatňuje pri nadlimitných zákazkách, pri podlimitných zákazkách použitie elektronickej aukcie (ďalej len „eAukcia“) na vyhodnotenie ponúk ako pri obstarávaní tovarov, tak aj pri vyhodnocovaní služieb a stavebných prác, ak možno presne určiť technické požiadavky, týkajúce sa predmetu zákazky, ktoré sa dajú vyjadriť číslom a pri zadávaní zákazky v rámci dynamického nákupného systému a pri opätovnom otvorení súťaže medzi všetkými účastníkmi rámcovej dohody. 
(5)	Riaditeľ PRO je povinný najneskôr do konca februára predkladať odboru pre verejné obstarávanie ministerstva „Plán verejného obstarávania PRO“ na príslušný rok. 
(6)	Riaditeľ PRO je povinný predkladať ministrovi prostredníctvom odboru pre verejné obstarávanie ministerstva informácie o zámere vyhlásiť verejné obstarávanie, t.j. návrhy oznámení o vyhlásení verejného obstarávania a návrhy súťažných podkladov na všetky nadlimitné zákazky a podlimitné zákazky na dodanie tovaru, na poskytnutie služby a na uskutočnenie stavebných prác, ktoré chce uverejniť v Úradnom vestníku EÚ (ÚV EU) alebo vo Vestníku verejného obstarávania. Minister prostredníctvom odboru pre verejné obstarávanie odsúhlasí alebo zamietne  vyhlásenie verejného obstarávania. Môže dať preskúmať opodstatnenosť vyhlásenia predmetného verejného obstarávania a  prípadne dať pokyn k zastaveniu alebo prehodnoteniu postupu zadaných podmienok a špecifikácií dotknutého verejného obstarávania.
(7)	Riaditeľ PRO je povinný menovať do komisií na vyhodnotenie ponúk zástupcu ministerstva, ktorého určí minister na návrh riaditeľa odboru pre verejné obstarávanie, a to vo všetkých nadlimitných postupoch verejného obstarávania tovarov alebo služieb a pri verejnom obstarávaní stavebných prác, ktorých predpokladaná hodnota je vyššia ako 200 000,- eur bez DPH. 
(8)	Riaditeľ PRO je povinný najneskôr do konca januára spracovať súhrnnú informáciu o použitých postupoch verejného obstarávania za uplynulý kalendárny rok a túto predložiť odboru pre verejné obstarávanie ministerstva.
(9)	Riaditeľ PRO upraví postupy verejného obstarávania vo vlastnej organizácii vnútorným aktom riadenia, ktorým zabezpečí plnenie ustanovení zákona a vybraných ustanovení tejto smernice.
Čl. 3	
Všeobecné ustanovenia pre ministerstvo
(1)	Verejným obstarávateľom pre potreby tejto smernice je ministerstvo. Postupy verejného obstarávania a súvisiace činnosti viažuce sa na nadlimitné a podlimitné zákazky zabezpečuje prostredníctvom odboru pre verejné obstarávanie.
(2)	Vecne príslušní vedúci zamestnanci povinného obstarávateľa vo vzájomnej súčinnosti s odborom pre verejné obstarávanie na základe plánu verejného obstarávania zákaziek a pridelených finančných prostriedkov alebo na základe mimoriadnych potrieb zodpovedajú za prípravu a vyhlásenie verejného obstarávania, za použité postupy, ako aj za celý priebeh a ukončenie verejného obstarávania:
(3)	Vecne príslušný vedúci zamestnanec povinného obstarávateľa (vedúci služobného úradu, riaditeľ kancelárie ministra, generálny riaditeľ sekcie, riaditeľ samostatného odboru, vedúci samostatného oddelenia, vedúci samostatného strediska a pod.) v súčinnosti s odborom pre verejné obstarávanie dôsledne realizujú pri obstarávaní zákaziek dodržiavanie ustanovení zákona, dodržiavanie zásad hospodárnosti a efektívnosti pri vynakladaní finančných prostriedkov, dodržiavanie transparentnosti, nediskriminácie záujemcov alebo uchádzačov, presadzuje objektívnosť, zodpovednosť a čestnú hospodársku súťaž ako základné princípy verejného obstarávania. 
Čl. 4	
Postavenie a základné povinnosti odboru pre verejné obstarávanie
(1)	Odbor pre verejné obstarávanie je samostatný organizačný útvar ministerstva, ktorý patrí do priamej riadiacej pôsobnosti vedúceho služobného úradu.
(2)	Odbor pre verejné obstarávanie koordinuje, metodicky usmerňuje a pri nadlimitných zákazkách na ministerstve aj priamo organizuje, riadi a vecne zabezpečuje postupy verejného obstarávania na základe požiadaviek povinného obstarávateľa. Podľa rozhodnutia ministra alebo vedúceho služobného úradu v osobitných prípadoch vykonáva v rámci PRO dohľad nad vybratými nadlimitnými postupmi verejného obstarávania. 
(3)	Odbor pre verejné obstarávanie koordinuje a metodicky usmerňuje postupy podlimitných zákaziek a zákaziek s predpokladanou hodnotou nižšou ako podlimitnou na ministerstve a v osobitných prípadoch tieto postupy, v súčinnosti s povinnými obstarávateľmi, priamo organizuje, riadi a vecne zabezpečuje. Podľa rozhodnutia ministra alebo vedúceho služobného úradu v osobitných prípadoch vykonáva v rámci PRO dohľad nad vybratými podlimitnými postupmi verejného obstarávania.
(4)	Odbor pre verejné obstarávanie zabezpečuje v rámci ministerstva, ale aj v rámci rezortu školstva, koordináciu spoločného verejného obstarávania vybraných zákaziek, ktoré zabezpečuje ako centrálna obstarávacia organizácia (podľa § 10 zákona).
Čl. 5	
Všeobecné povinnosti povinných obstarávateľov ministerstva a odboru pre verejné obstarávanie, resp. koordinátora verejného obstarávania
(1)	Odbor pre verejné obstarávanie alebo povinný obstarávateľ musí pri uzatváraní zmlúv na zákazky (na dodanie tovarov, na poskytnutie služieb, na uskutočnenie stavebných prác alebo na získanie súťažných návrhov) používať postupy verejného obstarávania stanovené zákonom a pravidlá a postupy upravené touto smernicou. Pre stanovenie postupu je rozhodujúca predpokladaná hodnota predmetu zákazky t.j. hodnota predmetu zákazky za obdobie kalendárneho roku.
(2)	a) Pri obstarávaní zákazky bežne dostupných na trhu na dodanie tovarov alebo na poskytnutie služieb alebo na stavebné práce (okrem potravín), ktorých predpokladaná hodnota je v rozpätí od 0 až 1 000,- eur bez DPH (menej než 1 000,- eur bez DPH); povinný obstarávateľ podľa Čl.1 ods. 2 nemusí činnosti vo verejnom obstarávaní vykonávať prostredníctvom odboru pre verejné obstarávanie.
   b) Pri obstarávaní zákaziek, ktorá nie je zákazkou podľa písm. a) a predpokladaná hodnota je od 1 000,- eur do 20 000,- eur bez DPH pre tovary a služby, povinný obstarávateľ spracuje výzvu podľa prílohy č. 1 a zverejní v profile ministerstva (prostredníctvom odboru pre verejné obstarávanie) 
   c) Pri obstarávaní zákaziek, ktorá nie je zákazkou podľa písm. a) a predpokladaná hodnota je od 1 000,- eur do 30 000,- eur bez DPH pre stavebné práce, povinný obstarávateľ spracuje výzvu podľa prílohy č. 1 a zverejní v profile ministerstva (prostredníctvom odboru pre verejné obstarávanie)
   d) Pri obstarávaní zákaziek, ktorá je zákazkou na dodanie tovaru ktorým sú potraviny a predpokladaná hodnota je od 1 000,- eur  do 40 000,- eur bez DPH pre tovary a služby, povinný obstarávateľ spracuje výzvu podľa prílohy č. 1 a zverejní v profile ministerstva (prostredníctvom odboru pre verejné obstarávanie)

(3)	Pri obstarávaní zákaziek podľa § 1 ods. 2 zákona sa zákon o verejnom obstarávaní na predmetné zákazky nevzťahuje. Pri obstarávaní zákaziek podľa § 1 ods. 3 zákona o verejnom obstarávaní sa uplatňujú postupy podľa zákona iba pri nadlimitných zákazkách (t.j. uplatňujú sa pri zákazkách s hodnotou vyššou ako pre tovary a služby 130 000,- eur bez DPH a stavebné práce 5 000 000,- eur bez DPH).
(4)	Koordinačnú činnosť verejného obstarávania na ministerstve vykonáva riaditeľ odboru pre verejné obstarávanie, ktorý je odborne spôsobilou osobou na verejné obstarávanie (ďalej len „koordinátor verejného obstarávania“). 
V rámci tejto činnosti spravidla prostredníctvom zamestnancov odboru pre verejné obstarávanie: 
a)	vedie evidenciu verejného obstarávania (na základe rozhodnutia o začatí verejného obstarávania, jeho ukončení alebo zrušení), ktoré sa týkajú predovšetkým stavebných prác pre ministerstvo, opráv a údržby budov ministerstva, nákupu výpočtovej a reprografickej techniky a jej opráv, nákupu motorových vozidiel a ich opráv, nákupu kancelárskych potrieb, zabezpečenia stravovacích služieb, upratovacích služieb, strážnej služby a ostatných zákaziek a majú v rámci ministerstva prierezovú pôsobnosť. Evidenciu a dokumentáciu o verejnom obstarávaní na ostatné zákazky zabezpečujú priamo povinní obstarávatelia prostredníctvom odborne spôsobilej osoby na verejné obstarávanie.  Vedenie a archiváciu zabezpečujú príslušní povinní obstarávatelia. Informácie o verejnom obstarávaní  predkladajú do centrálnej evidencie, ktorú vedie odbor pre verejné obstarávanie,
b)	pravidelne informuje o verejnom obstarávaní všetkých nadlimitných zákaziek, podlimitných zákaziek, ako aj všetkých zákaziek na dodanie tovarov, poskytnutie služby a na uskutočnenie stavebných prác odbor pre verejné obstarávanie na webovom sídle ministerstva, 
c)	uchováva dokumentáciu z verejného obstarávania v súlade s registratúrnym poriadkom ministerstva a v súlade so zákonom,
d)	na základe osobitného rozhodnutia ministra alebo vedúceho služobného úradu dozoruje vybraté procesy verejného obstarávania v PRO (spravidla ide o vybraté nadlimitné zákazky a v osobitných prípadoch o podlimitné zákazky),
e)	realizuje a usmerňuje tak elektronické verejné obstarávanie na ministerstve, ako aj priebeh eAukcie. 
(5)	Rozsiahlejšie alebo zložitejšie postupy verejného obstarávania (spravidla nadlimitné postupy verejného obstarávania), zabezpečuje priamo odbor pre verejné obstarávanie v súčinnosti s povinným obstarávateľom, pre ktorého sa zákazka zabezpečuje. Povinný obstarávateľ vypracuje žiadosť o realizáciu podľa prílohy č. 2.
(6)	Plán verejného obstarávania zákaziek (§ 50 zákona)
a)	koordinátor verejného obstarávania najneskôr do konca februára v súčinnosti s povinnými obstarávateľmi vypracuje zoznam zákaziek, ich predpokladané množstvo, predpokladanú hodnotu bez DPH i časový harmonogram obstarávania, ktoré jednotlivé útvary ministerstva požadujú v priebehu kalendárneho roka obstarať,
b)	predmetný zoznam zákaziek po schválení ministrom tvorí „Plán verejného obstarávania zákaziek“ na príslušný kalendárny rok, v ktorom budú ku každej zákazke určené za vyhlásenie a realizáciu verejného obstarávania zodpovedné organizačné útvary ministerstva. 
c)	Povinní obstarávatelia oznamujú koordinátorovi aktualizáciu plánu obstarávania spravidla do desiatich dní po ukončení štvrťroku.
Čl. 6	
Záväzné postupy, zákazky, finančné limity a povinnosti pre všetky útvary ministerstva pri verejnom obstarávaní v podmienkach ministerstva
(1)	Pri verejnom obstarávaní odbor pre verejné obstarávanie alebo povinný obstarávateľ používa postupy verejného obstarávania určené zákonom (§ 24 zákona). Postupmi verejného obstarávania sú:
a)	verejná súťaž (VS) podľa § 51 zákona, (vyhlasuje sa pre neobmedzený počet záujemcov),
b)	užšia súťaž (US) podľa § 52 až 54 zákona, (vyhlasuje sa pre neobmedzený počet záujemcov, z ktorých vyzve na predloženie ponuky 10 až 20 vybraných záujemcov),
c)	rokovacie konanie so zverejnením (RKSZ) - použitie len pri splnení aspoň jednej podmienky uvedenej v § 55 ods. 1 písm. a) - § 57 zákona, (vyhlasuje sa pre neobmedzený počet záujemcov, z ktorých vyzve na predloženie ponuky minimálne 3 vybraných záujemcov),
d)	 priame rokovacie konanie (PRK) - použitie len pri splnení aspoň jednej podmienky uvedenej v § 58 až 59 zákona, (odbor pre verejné obstarávanie alebo povinný obstarávateľ vyzve na rokovanie jedného alebo viacerých vybraných záujemcov, s ktorými rokuje o podmienkach zákazky, najmä o technických, administratívnych a finančných podmienkach), ale jej použitie musí v prípade nadlimitnej zákazky vopred zverejniť v OJ EÚ a vo vestníku ÚVO a v prípade podlimitnej zákazky vopred zverejniť vo vestníku ÚVO,
e)	súťažný dialóg (SD) podľa § 60 až 63 zákona (použije sa iba v obzvlášť zložitých projektoch a keď nie je možné použiť verejnú súťaž alebo užšiu súťaž).
(2)	Zákazky verejného obstarávania sa označujú ako nadlimitné zákazky; podlimitné zákazky v závislosti na predpokladanej hodnote zákazky, vyčíslenej bez DPH.
(3)	Nadlimitné zákazky (§ 4 a § 22 až 69 zákona)
Nadlimitnou zákazkou je zákazka zadávaná verejným obstarávateľom, ktorej predpokladaná hodnota je rovná alebo vyššia ako finančný limit ustanovený všeobecne záväzným právnym predpisom, ktorý vydá ÚVO; oznámenie o vyhlásení nadlimitnej zákazky sa zasiela do ÚV EÚ a do Vestníka verejného obstarávania,
(4)	Podlimitné zákazky (§ 4 a § 91 až 96 zákona)
Podlimitnou zákazkou je zákazka zadávaná verejným obstarávateľom, ktorej predpokladaná hodnota je v priebehu kalendárneho roka alebo počas platnosti zmluvy, ak sa zmluva uzatvára na dlhšie obdobie ako jeden kalendárny rok nižšia ako finančný limit podľa odseku 2 a ide o zákazku
a)	na dodanie tovaru bežne dostupného na trhu, okrem potravín, uskutočnenie stavebných prác alebo poskytnutie služby bežne dostupných na trhu a jej predpokladaná hodnota je rovnaká alebo vyššia ako 1 000 eur,
b)	ktorá nie je zákazkou podľa písmena a) a jej predpokladaná hodnota je
1. rovnaká alebo vyššia ako 20 000 eur, ak ide o zákazku na dodanie tovaru, okrem potravín, alebo o zákazku na poskytnutie služby alebo
2. rovnaká alebo vyššia ako 30 000 eur, ak ide o zákazku na uskutočnenie stavebných prác,
c)	na dodanie tovaru, ktorým sú potraviny, ak predpokladaná hodnota zákazky je rovnaká alebo vyššia 40 000 eur.“; použitie podlimitnej zákazky sa zverejňuje vo Vestníku verejného obstarávania (nemusí sa zverejňovať v ÚV EÚ).
(5)	Podprahové zákazky 
Proces verejného obstarávania podprahovej zákazky (PPZ) povinný obstarávateľ zabezpečuje spravidla prostredníctvom odborne spôsobilej osoby na verejné obstarávanie a v súčinnosti s odborom pre verejné obstarávanie (výzvu na predloženie ponúk pošle v súčinnosti s odborom pre verejné obstarávanie podľa § 23 ods. 1 zákona Úradu pre verejné obstarávanie, ktorý ju zverejní do piatich dní vo vestníku; a následne výzvu zašle trom vybratým záujemcom); postupmi pre podprahové zákazky podľa § 91 zákona sa obstarávajú:
a)	tovary alebo služby, ak súčet predpokladaných hodnôt rovnakých druhov tovarov alebo služieb je nižší ako 40 000,- eur bez DPH a zároveň je rovnaký alebo vyšší ako 10 000,- eur bez DPH, a to v priebehu kalendárneho roka alebo počas trvania zmluvy, ak sa zmluva uzatvára na dlhšie obdobie ako jeden kalendárny rok; na uzavretie zmluvy sa použije postup verejného obstarávania pre podprahové zákazky, podľa § 99 až 101 zákona,
b)	stavebné práce, ak predpokladaná hodnota stavebných prác počas trvania zmluvy je nižšia ako 200 000,- eur bez DPH a zároveň je rovnaká alebo vyššia ako 20 000,- eur bez DPH; na uzavretie zmluvy sa použije postup verejného obstarávania pre podprahové zákazky, podľa § 99 až 101 zákona
Čl. 7	
Osobitné pojmy a pravidlá ich uplatnenia vo verejnom obstarávaní
(1)	Rámcová dohoda 
a)	rámcovú dohodu možno uzavrieť najviac na štyri roky; ak je rámcová dohoda uzavretá s viacerými účastníkmi, ich počet nesmie byť nižší ako tri (nižší počet môže byť iba v osobitných prípadoch - § 24 ods. 6 zákona),
b)	rámcovú dohodu nie je možné uzavrieť postupom pre rokovacie konanie bez zverejnenia (§ 24 ods. 6 zákona).
(2)	Kvalifikačný systém podľa § 80 zákona o verejnom obstarávaní 
a)	povinný obstarávateľ môže prostredníctvom odboru pre verejné obstarávanie vytvoriť a viesť kvalifikačný systém dodávateľov kvalifikačný systém, ktorý môže zahŕňať rôzne kvalifikačné stupne, musí byť vedený na základe objektívnych kritérií a pravidiel určených povinným obstarávateľom,
b)	ak má kvalifikačný systém trvať dlhšie ako tri roky, oznámenie o kvalifikačnom systéme povinný obstarávateľ prostredníctvom odboru pre verejné obstarávanie zverejňuje ročne; ak má kvalifikačný systém kratšiu dobu trvania, je postačujúce jeho počiatočné zverejnenie.
(3)	Dynamický nákupný systém
a)	dynamický nákupný systém je plne elektronický proces, určený na obstarávanie zákaziek bežne dostupných na trhu, ktorý nesmie trvať dlhšie ako 4 roky,
b)	na vytvorenie dynamického nákupného systému sa použije verejná súťaž vo všetkých jeho etapách vrátane zadávania zákaziek v rámci dynamického nákupného systému,
c)	počas trvania dynamického nákupného systému povinný obstarávateľ prostredníctvom odboru pre verejné obstarávanie alebo prostredníctvom odborne spôsobilej osoby umožní každému záujemcovi predložiť informatívnu ponuku a zaradenie do systému.
(4)	Súťažný dialóg (§ 60 až 63 zákona)
Povinný obstarávateľ môže použiť súťažný dialóg prostredníctvom odboru pre verejné obstarávanie, ak ide o obzvlášť zložité projekty a nemožno použiť verejnú súťaž alebo užšiu súťaž. 
(5)	Súťaž návrhov (§ 103 až 108 zákona)
Súťaž návrhov povinný obstarávateľ zabezpečuje prostredníctvom odboru pre verejné obstarávanie.
a)	súťaž návrhov je postup, ktorý umožňuje povinnému obstarávateľovi získať návrh z oblasti architektúry, územného plánovania, stavebného inžinierstva a spracovania dát, ktorý vyberie porota z návrhov predložených do súťaže návrhov, s udeľovaním cien alebo bez udeľovania cien,
b)	povinný obstarávateľ je povinný použiť súťaž návrhov, ak sú splnené tieto podmienky:
1.	ide o súťaž návrhov s udeľovaním cien alebo odmien účastníkom,
2.	súťaž návrhov je podľa súťažných podmienok postupom vedúcim k zadaniu zákazky na poskytnutie služby tomu účastníkovi, ktorého návrh vyberie porota ako víťazný,
3.	predpokladaná hodnota zákazky je rovná alebo vyššia ako 130 000,- eur bez DPH.
c)	odbor pre verejné obstarávanie v súčinnosti s povinným obstarávateľom predloží ministrovi návrh členov poroty na vyhodnotenie súťažných návrhov (najmenej päť členov; spravidla navrhne aj náhradníkov a overovateľa dokumentácie), pričom najmenej tretina členov poroty musí mať rovnakú alebo rovnocennú odbornú kvalifikáciu, viažucu sa k posúdeniu súťažných návrhov.
d)	členom poroty, ani náhradníkom člena poroty nemôže byť ten, kto je účastníkom súťaže, jemu blízkou osobou, jeho zamestnanec, spoločník, alebo spolupracovník.
e)	porota hodnotí návrhy pri zachovaní anonymity a výlučne podľa kritérií určených v súťažných podmienkach; anonymita musí byť zachovaná až do rozhodnutia o poradí.
(6)	Elektronické verejné obstarávanie (§ 18) a zelené verejné obstarávanie; odbor pre verejné obstarávanie spravidla v súčinnosti s povinnými obstarávateľmi:
a)	organizuje a vyhlasuje verejné obstarávanie aj prostredníctvom elektronického verejného obstarávania (EVO), aby zabezpečil transparentnosť, rovnaké zaobchádzanie so záujemcami/uchádzačmi a najmä hospodárnosť a efektívnosť verejného obstarávania.
b)	pri vyhlasovaní verejného obstarávania zohľadňuje vo vhodnom prípade aj definovanie kritérií pre účasť a definovanie predmetu zákazky aj prostredníctvom postupov a technických špecifikácií zabezpečujúcich ochranu životného prostredia,
c)	pri vyhodnocovaní ponúk uplatňuje aj eAukciu, ktorá je súčasťou EVO a ktorej použitie je bezplatné.
(7)	Elektronická aukcia (eAukcia) – elektronické vyhodnocovanie ponúk (§ 43 zákona)
a)	eAukcia je opakujúci sa proces, ktorý využíva elektronické zariadenie na predkladanie:
1.	nových cien upravených smerom nadol, alebo,
2.	nových cien upravených smerom nadol a nových hodnôt, ktoré sa týkajú určitých prvkov ponúk, alebo,
3.	nových hodnôt, ktoré sa týkajú určitých prvkov ponúk,
b)	účelom eAukcie je zostaviť poradie ponúk automatizovaným vyhodnotením, ktoré sa uskutoční po úvodnom úplnom vyhodnotení ponúk komisiou na vyhodnotenie ponúk.
(8)	Pri verejnom obstarávaní sa môže, ale nemusí požadovať od uchádzačov zábezpeka.
(9)	Ak v prípade, že sa k zámeru vyhlásenia verejného obstarávania vyjadruje viacej odborov v rámci ministerstva, tak tieto poskytujú substanovisko odboru pre verejné obstarávanie a v mene ministra sa vydáva jedno stanovisko ktoré pripraví odbor pre verejné obstarávanie v súčinnosti s jednotlivými odbormi.
(10)	Príprava zmluvy
a)	za prípravu a uzatvorenie zmluvy zodpovedá povinný obstarávateľ
b)	spolupracujúci obstarávateľ zmluvy je vždy  odbor právny
c)	spolupracujúci obstarávateľ  zmluvy s finančným plnením je vždy sekcia financovania a rozpočtu
d)	spolupracujúci obstarávateľ zmluvy s dopadom na zákon o verejnom obstarávaní je vždy odbor pre verejné obstarávanie
e)	spolupracujúci obstarávateľ zmluvy s dopadom na informačné systémy verejnej správy je vždy sekcia informatiky
f)	spolupracujúci obstarávateľ zmluvy s dopadom na bezpečnostné požiadavky ministerstva v oblasti informačnej bezpečnosti je vždy manažér informačnej bezpečnosti
(11)	Práva a povinnosti povinných obstarávateľov
Povinný obstarávateľ v rámci procesu prípravy a uzatvárania zmluvy zodpovedá:
a)	za jeho efektívny priebeh
b)	aktívne spolupracuje so spolupracujúcimi osobami; podľa potreby aktívne spolupracuje s jednou alebo viacerými PRO
c)	informuje vedenie ministerstva o jeho priebehu a o prípadných rizikách vyplývajúcich z uzatvorenia zmluvy alebo jej neuzavretia
Čl. 8	
Súhrnné ustanovenia
(1)	Odbor pre verejné obstarávanie alebo povinný obstarávateľ, prostredníctvom odboru pre verejné obstarávanie alebo prostredníctvom odborne spôsobilej osoby na verejné obstarávanie, je povinný zverejniť v ÚV EÚ (nadlimitné zákazky) a vo Vestníku verejného obstarávania (podlimitné a podprahové zákazky) povinné informácie o všetkých začatých i o všetkých uskutočnených nadlimitných a podlimitných zákazkách verejného obstarávania, a to podľa § 22 až  23 a § 92 zákona a zrušenie vyhláseného postupu verejného obstarávania podľa § 46 zákona.
(2)	Vyhlásenie verejného obstarávania postupom pre podprahové zákazky sa zverejňuje výzvou na predloženie ponúk, a to vo Vestníku verejného obstarávania.
(3)	Odbor pre verejné obstarávanie alebo povinný obstarávateľ navrhne ministrovi zloženie komisie na vyhodnotenie ponúk podľa § 40 zákona, ktorá musí byť najmenej trojčlenná (odporúča sa min. päťčlenná). Komisia sa vo svojej činnosti riadi ustanoveniami § 41 až 42 zákona. Komisiu na vyhodnotenie ponúk spravidla menuje minister alebo na základe splnomocnenia vedúci služobného úradu. Komisia sa nemusí, ale môže zriaďovať pri podprahových zákazkách verejného obstarávania.
(4)	Povinný obstarávateľ v súčinnosti s odborom pre verejné obstarávanie a v súlade s § 45 zákona po odoslaní oznámenia o úspešnosti ponúk zabezpečí podpísanie zmluvy s uchádzačom, ktorého ponuka bola najúspešnejšia. Prijatý návrh zmluvy po jej preskúmaní a zaregistrovaní právnym odborom ministerstva podpisuje minister alebo vedúci služobného úradu. Podpísanú zmluvu povinný obstarávateľ bezodkladne doručí úspešnému uchádzačovi, najneskôr do stanovenej lehoty viazanosti. 
(5)	Odbor pre verejné obstarávanie alebo povinný obstarávateľ po podpísaní zmluvy všetku dokumentáciu o verejnom obstarávaní archivuje v súlade s registratúrnym poriadkom. Táto povinnosť sa vzťahuje na všetky postupy verejného obstarávania. 
(6)	Každý povinný obstarávateľ zabezpečí v súčinnosti s odborom pre verejné obstarávanie vypracovanie správy podľa § 21 ods. 2 a 3 zákona o každej zmluve, každej rámcovej dohode a o každom zriadení dynamického nákupného systému uzatvorenej ministerstvom na základe postupu pre nadlimitné zákazky verejného obstarávania. Táto správa tvorí súčasť dokumentácie každej nadlimitnej zákazky. 
(7)	Každý povinný obstarávateľ prostredníctvom odboru pre verejné obstarávanie alebo internej odborne spôsobilej osoby na verejné obstarávanie zabezpečí osobitné zdokumentovanie každého postupu verejného obstarávania tovarov, služieb alebo stavebných prác.
(8)	Každý povinný obstarávateľ prostredníctvom kancelárie ministra zabezpečí bezodkladne zverejnenie podpísaných zmlúv z verejného obstarávania v Centrálnom registri zmlúv ÚV SR.
(9)	Kontrolu postupov na ministerstve vykonáva odbor kontroly ministerstva, ale aj orgány vonkajšej kontroly.
Čl. 9	
Súvisiace predpisy upravujúce procesy vo verejnom obstarávaní
Okrem zákona č. 25/2006 Z. z. o verejnom obstarávaní a o zmene a doplnení niektorých zákonov v znení neskorších zmien. procesy verejného obstarávania upravujú aj nasledovné všeobecné záväzné predpisy:
a)	Vyhláška ÚVO č. 530/2009 Z. z. o oznámeniach používaných vo verejnom obstarávaní, 
b)	Vyhláška ÚVO č. 158/2006 Z. z., ktorou sa ustanovujú podrobnosti o druhoch súťaží návrhov v oblasti architektúry, územného plánovania a stavebného inžinierstva, o obsahu súťažných podmienok a o činnosti poroty,
c)	Zákon č. 215/2002 Z. z. o elektronickom podpise a zmene a doplnení niektorých zákonov v znení zákona č. 679/2004 Z. z. a ďalšie podľa Čl. 12 ods. 1.
Čl. 10	
Záverečné ustanovenia
(1)	Postupy, ktoré nie sú upravené touto smernicou povinný obstarávateľ v súčinnosti s odborom pre verejné obstarávanie zabezpečuje podľa zákona a predpisov citovaných v Čl. 9 a spravidla podľa ďalších všeobecne záväzných predpisov upravujúcich konkrétny predmet zákazky a obchodné podmienky (napr. Stavebný zákon, Zákon o verejných prácach, Zákon o cenách, Zákon o účtovníctve, Zákon o slobodnom prístupe k informáciám, Zákon o technických požiadavkách na výrobky a o posudzovaní zhody, Obchodný zákonník, Občiansky zákonník, Spoločný slovník obstarávania – CPV, Dohoda o vládnom obstarávaní a pod.). 
(2)	Za správnosť postupov verejného obstarávania, za stanovenie predpokladanej hodnoty zákazky, za technickú špecifikáciu a opis predmetu zákazky zodpovedá povinný obstarávateľ; za zverejnenie oznámení o vyhlásení verejného obstarávania, za stanovené lehoty, za nediskriminačné podmienky účasti v súťaži, za kritériá na splnenie podmienok účasti i kritériá na vyhodnotenie ponúk a postup ich uplatnenia, za spracovanie súťažných podkladov, za uplatňovanie princípov verejného obstarávania a za ďalšie súvisiace činnosti, ktoré je nutné pri procesoch verejného obstarávania uplatňovať zodpovedá dotknutý povinný obstarávateľ, ktorý predmetné verejné obstarávanie zabezpečoval (spravidla odbor pre verejné obstarávanie v súčinnosti s povinným obstarávateľom alebo povinný obstarávateľ s  príslušnou internou odborne spôsobilou osobou na verejné obstarávanie).
Čl. 11	
Zrušovacie ustanovenie
Nadobudnutím účinnosti tejto smernice sa zrušuje Smernica č. 23/2011. 
Dňom 30. júna 2013 strácajú účinnosť čl. 6 ods. 5 a čl. 8 ods. 2 tejto smernice.
Čl. 12	
Účinnosť
Táto smernica nadobúda účinnosť 1. júna 2013. 

minister

Zoznam príloh
príloha č. 1: VZOR  - výzvy na prieskum trhu
príloha č. 2: Náležitosti požiadavky
príloha č. 3: VZOR - Záznam o vykonaní prieskumu trhu 

Obsah

Smernica č. 4/2013 upravujúca záväzné postupy pri uplatnení zákona č. 25/2006 Z. z. o verejnom obstarávaní a o zmene a doplnení niektorých zákonov v znení neskorších zmien v rezorte MŠVVaŠ SR
Čl. 1	Úvodné ustanovenia
Čl. 2	Všeobecné ustanovenia pre priamo riadené organizácie rezortu školstva
Čl. 3	Všeobecné ustanovenia pre ministerstvo
Čl. 4	Postavenie a základné povinnosti odboru pre verejné obstarávanie
Čl. 5	Všeobecné povinnosti povinných obstarávateľov ministerstva a odboru pre verejné obstarávanie, resp. koordinátora verejného obstarávania
Čl. 6	Záväzné postupy, zákazky, finančné limity a povinnosti pre všetky útvary ministerstva pri verejnom obstarávaní v podmienkach ministerstva
Čl. 7	Osobitné pojmy a pravidlá ich uplatnenia vo verejnom obstarávaní
Čl. 8	Súhrnné ustanovenia
Čl. 9	Súvisiace predpisy upravujúce procesy vo verejnom obstarávaní
Čl. 10	Záverečné ustanovenia
Čl. 11	Zrušovacie ustanovenie
Čl. 12	Účinnosť
Zoznam príloh
Prílohy č. 1 – č. 3

Príloha č. 1 k smernici č. 4/2013

Výzva na prieskum trhu

1.	Identifikácia Objednávateľa: (Aj s identifikáciou povinnej osoby)
2.	Predmet zákazky:
3.	Podrobný opis predmetu zákazky
4.	Miesto realizácie
5.	Ponuka bude obsahovať
6.	Termín na predloženie ponuky
7.	Obchodné podmienky

Príloha č. 2 k smernici č. 4/2013

Náležitosti požiadavky:

1.	Identifikácia povinnej osoby
2.	Názov zákazky
3.	Podrobný opis predmetu zákazky
4.	Technické a odborné požiadavky súvisiace s predmetom zákazky a potrebné pre realizáciu.
5.	Odôvodnenie technických a odborných požiadaviek
6.	Návrh zmluvných podmienok
7.	Doplňujúce podklady k opisu (projektová dokumentácia, fotografie  ....)

Príloha č. 3 k smernici č. 4/2013

VZOR		

 Záznam o vykonaní prieskumu trhu

Útvar:
Meno:		uvedie sa meno zamestnanca, ktorý vykonával prieskum
Dátum:		obdobie, (termín) v ktorom bol prieskum vykonávaný

Predmet:	opis, prípadne technické parametre a pod. obstarávanej komodity

Spôsob:	uvedie sa, akým spôsobom bol vykonávaný prieskum; prípadne sa uvedie dôvod, prečo nebol vykonaný štandardným spôsobom.

Zoznam:		uvedie sa zoznam oslovených potenciálnych dodávateľov

	Názov, sídlo				cena			iné parametre

1.	...............................................	     ......................	...............................................

2.	...............................................	     ......................	...............................................

3.	...............................................	     ......................	...............................................
.

Dodávateľ:	uvedie sa názov a adresa vybraného dodávateľa s uvedením dôvodu tohto výberu (najnižšia cena, najlepšia kvalita, najkratšia dodacia lehota zákazky a pod.). 
	
Obstarávacia cena: 	uvádza sa cena bez DPH a cena s DPH
(pripája sa i odôvodnenie výberu uchádzača, ak nebola vybratá ponuka s najnižšou cenou).

Dátum:							Meno, podpis osoby, ktorá vykonala prieskum trhu

Podpis vedúceho zamestnanca (predstaveného)  povinného obstarávateľa alebo ním povereného zástupcu